O‘zbekiston Respublikasi Davlat budjetining va davlat maqsadli jamg‘armalari budjetlarining 2019-yilning to‘qqiz oyidagi ijrosi to‘g‘risida

O‘zbekiston Respublikasi Davlat budjetining va davlat maqsadli jamg‘armalari budjetlarining 2019-yilning to‘qqiz oyidagi ijrosi yuzasidan O‘zbekiston Respublikasi Vazirlar Mahkamasining hisobotini ko‘rib chiqib, O‘zbekiston Respublikasi Oliy Majlisi Qonunchilik palatasi ta’kidlaydiki, 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasida belgilangan vazifalardan kelib chiqib, iqtisodiyot tarmoqlari va sohalarining yanada mutanosib rivojlanishi natijasida asosiy makroiqtisodiy ko‘rsatkichlarning ijobiy o‘sish sur’atlari saqlanib qoldi.
 Hisobot davrida soliq siyosatini tubdan takomillashtirish konsepsiyasining amalga tatbiq etilishi va qo‘shilgan qiymat solig‘i bo‘yicha joriy etilgan yangiliklar hisobiga iqtisodiyotda tashqi va ichki savdo aylanmasining o‘sishiga, valyuta bozorining yanada erkinlashishi, kichik biznes va xususiy tadbirkorlikning rivojlanishi uchun keng imkoniyatlar yaratilishiga erishildi.
 Natijada joriy yilning to‘qqiz oyida yalpi ichki mahsulotning o‘sishi 5,7 foizni tashkil etdi, xususan, xizmatlar ko‘rsatish 1,7 foiz, sanoat mahsulotini ishlab chiqarish hajmi 1,6 foiz, mahsulotlarga sof soliqlar 0,7 foiz, qishloq, o‘rmon va baliq xo‘jaliklari mahsuloti hajmi 0,6 foiz hamda qurilish ishlari hajmi 1,1 foiz o‘sgan. 
 Davlat budjeti daromadlari 79,2 trln. so‘mni, xarajatlari esa 86,5 trln. so‘mni tashkil etib, yalpi mahsulotdagi ulushi tegishincha 21,9 va 23,9 foizni tashkil etgan. 
 Shu bilan birga, budjet tashkilotlarida va budjetdan mablag‘ oluvchilarda budjet to‘g‘risidagi qonun hujjatlariga rioya etilishi yuzasidan davlat moliyaviy nazorat tadbirlari amalga oshirilishi natijasida 5487 ta budjet tashkilotining 4461 tasida 91,4 mlrd. so‘m miqdoridagi moliyaviy xatoliklar, noqonuniy xarajatlar aniqlangan. Xususan, Xalq ta’limi, Sog‘liqni saqlash vazirliklari, O‘rta maxsus, kasb-hunar ta’limi markazi tizimida yuqoridagi holatlar aniqlangan.
 Shu bilan birga deputatlar joylarda o‘rganishlar mobaynida aniqlangan muammolar va hal etilishi lozim bo‘lgan masalalardan kelib chiqib, o‘tgan davrda Davlat budjeti va davlat maqsadli jamg‘armalari budjetlarining ijrosida bir qator kamchiliklarga yo‘l qo‘yilganligini ham ta’kidladilar. 
 Jumladan, O‘zbekiston Respublikasi Vazirlar Mahkamasining 2018-yil 29-dekabrdagi “O‘zbekiston Respublikasi Sog‘liqni saqlash vazirligi tizimidagi tibbiyot muassasalarining moddiy-texnika bazasini mustahkamlashga doir ustuvor chora-tadbirlar to‘g‘risida”gi 1057-sonli Qaroriga muvofiq respublikamizdagi 36 ta tibbiyot muassasasini 2432 ta tibbiy texnika, butlovchi, ehtiyot qismlar va sarflov materiallari bilan ta’minlash uchun ajratilgan 217,7 mlrd. so‘mning (25,9 mln. AQSh dollari ekvivalentida) atigi 104,4 mlrd. so‘mi o‘zlashtirilgan (48 foiz). 
 O‘zbekiston Respublikasi Prezidentining 2018-yil 19-dekabrdagi “O‘zbekiston Respublikasining 2019-yilga mo‘ljallangan Investitsiya dasturini amalga oshirish chora-tadbirlari to‘g‘risida”gi PQ-4067-sonli Qaroriga muvofiq sog‘liqni saqlash muassasalarini zamonaviy o‘quv-laboratoriya, ilmiy, ishlab chiqarish, diagnostika va davolash uskunalari bilan jihozlash xarajatlari uchun ajratilgan 64,0 mlrd. so‘mdan 0,5 mlrd. so‘mi o‘zlashtirilgan xolos. 
 Vaholanki, joylardagi birlamchi tibbiy muassasalarda, ayniqsa tashkil qilingan qishloq oilaviy poliklinikalarida 6 ta tor soha mutaxassislari uchun zarur bo‘lgan tibbiy uskunalar yetishmaydi. Sog‘liqni saqlash vazirligi tomonidan esa mablag‘lar o‘zlashtirilmay kelinmoqda.
 Chekka hududlarda elektr energiyasi, tabiiy gaz, ayniqsa ichimlik suvi yetishmasligi bilan bog‘liq holatlar dolzarb masalalardan biri bo‘lib turgan bir vaqtda, ba’zi viloyatlarda ichimlik suv ta’minoti tizimini yaxshilash maqsadi uchun ajratilgan mablag‘lar o‘zlashtirilmay qolmoqda. 
 Deputatlar amaldagi qonunchilikka ko‘ra homiladorlik va tug‘ish, bola tug‘ilganligi, qo‘shimcha dam olish kunlari uchun to‘lanadigan nafaqalar xo‘jalik yurituvchi subyektlar hisobidan amalga oshirilishi qonunchilikda belgilanganligiga qaramay xo‘jalik yurituvchi subyektlar mazkur tartibga rioya etmayotgan hollar mavjudligiga e’tibor qaratdilar.
 Yuqoridagilardan kelib chiqqan holda hamda O‘zbekiston Respublikasi Oliy Majlisi Qonunchilik palatasining deputatlar birlashmalari va qo‘mitalarida dastlabki tarzda hisobotni muhokama qilish davomida bildirilgan takliflar hamda mulohazalarni inobatga olib, O‘zbekiston Respublikasi Oliy Majlisining Qonunchilik palatasi qaror qiladi: 
 1. O‘zbekiston Respublikasi Davlat budjetining va davlat maqsadli jamg‘armalari budjetlarining 2019-yil to‘qqiz oyidagi ijrosi to‘g‘risidagi hisobot tasdiqlansin.
 Joriy yilning to‘qqiz oyidagi Davlat budjeti daromadlari 79,2 trln. so‘mni, xarajatlari esa 86,5 trln. so‘mni tashkil etib, 7,3 trln. so‘m taqchillik bilan bajarilganligi qayd etilsin.
 2. O‘zbekiston Respublikasi Vazirlar Mahkamasiga:
 asosiy makroiqtisodiy ko‘rsatkichlarni, 2019-yilgi Davlat budjeti va davlat maqsadli jamg‘armalari budjetlari daromadlari hamda xarajatlarining asosiy parametrlari so‘zsiz ijro etilishini, iqtisodiyotning yanada barqaror va mutanosib rivojlanishini ta’minlash;
 hisobot davrida kamchiliklarga yo‘l qo‘ygan vazirlik va idoralar rahbarlarining ushbu holatlarni bartaraf etish yuzasidan ko‘rilgan choralar to‘g‘risidagi axborotini O‘zbekiston Respublikasi Vazirlar Mahkamasi Rayosati majlisida ko‘rib chiqish tavsiya qilinsin. 
 3. O‘zbekiston Respublikasi Oliy Majlisi Qonunchilik palatasining Budjet va iqtisodiy islohotlar qo‘mitasi hamda Davlat budjeti boshqarmasi O‘zbekiston Respublikasi Davlat budjetining va davlat maqsadli jamg‘armalari budjetlari parametrlarining 2019-yil yakuniga qadar to‘liq ijro etilishi ustidan nazorat o‘rnatsin.
 4. Ushbu Qaror qabul qilingan kundan e’tiboran kuchga kiradi.